CELEX: 32016R0232
Language: da
Date: 2015-12-15 00:00:00
Title: Kommissionens delegerede forordning (EU) 2016/232 af 15. december 2015 om supplerende regler til Europa-Parlamentets og Rådets forordning (EU) nr. 1308/2013 for så vidt angår visse aspekter af producentsamarbejdet

19.2.2016   
            
            
               DA
            
            
               Den Europæiske Unions Tidende
            
            
               L 44/1
            
         KOMMISSIONENS DELEGEREDE FORORDNING (EU) 2016/232
   af 15. december 2015
   om supplerende regler til Europa-Parlamentets og Rådets forordning (EU) nr. 1308/2013 for så vidt angår visse aspekter af producentsamarbejdet
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 173, stk. 1, og artikel 223, stk. 2, og
   ud fra følgende betragtninger:
   
               (1)
            
            
               Ved forordning (EU) nr. 1308/2013, der ophæver og erstatter Rådets forordning (EF) nr. 1234/2007 (2), er der fastsat særlige bestemmelser om producentorganisationer, sammenslutninger af producentorganisationer og brancheorganisationer. Ved forordning (EU) nr. 1308/2013 bemyndiges Kommissionen til at vedtage delegerede retsakter og gennemførelsesretsakter i denne forbindelse. For at sikre, at de pågældende organisationer og sammenslutninger handler effektivt inden for den nye retlige ramme, bør der vedtages visse bestemmelser.
            
         
               (2)
            
            
               For sektorerne for frugt og grøntsager, mælk og mejeriprodukter samt olivenolie og spiseoliven findes der allerede særlige bestemmelser for visse aspekter af producentsamarbejdet. For at sikre kontinuiteten bør de særlige bestemmelser for disse sektorer fortsat finde anvendelse. For så vidt angår de aspekter af producentsamarbejdet, der ikke er omfattet af de særlige bestemmelser, bør denne delegerede forordning finde anvendelse.
            
         
               (3)
            
            
               I artikel 155 i forordning (EU) nr. 1308/2013 er det fastsat, at medlemsstaterne kan tillade anerkendte producentorganisationer eller anerkendte sammenslutninger af producentorganisationer at udlicitere alle deres aktiviteter undtagen produktion i de sektorer, hvor udlicitering er tilladt af Kommissionen. Udlicitering er på nuværende tidspunkt mulig for sektoren for frugt og grøntsager og sektoren for olivenolie og spiseoliven. Under hensyntagen til de økonomiske aspekter, der er involveret, og til de fordele, der for producentorganisationer og sammenslutninger af producentorganisationer samt for medlemmerne af disse kan være forbundet med udliciteringen af visse aktiviteter, bør muligheden for udlicitering være til stede for alle sektorer.
            
         
               (4)
            
            
               Der bør fastsættes bestemmelser for anerkendelsen af tværnationale producentorganisationer, tværnationale sammenslutninger af producentorganisationer og tværnationale brancheorganisationer samt bestemmelser, der præciserer de involverede medlemsstaters ansvar. Under hensyntagen til etableringsfriheden bør anerkendelsen af tværnationale producentorganisationer og tværnationale sammenslutninger af producentorganisationer påhvile den medlemsstat, hvori den pågældende organisation eller sammenslutning har et betydeligt antal medlemmer eller en salgbar produktion af en betydelig størrelse eller værdi. For tværnationale brancheorganisationer bør beslutningen om anerkendelse blive truffet af den medlemsstat, hvori organisationens hovedkvarter er beliggende.
            
         
               (5)
            
            
               Der bør fastsættes bestemmelser vedrørende fastlæggelsen af den administrative bistand, der skal ydes i forbindelse med tværnationalt samarbejde. Denne bistand bør navnlig omfatte overførsel af oplysninger, der gør det muligt for den kompetente medlemsstat at vurdere, om en tværnational producentorganisation, sammenslutning af producentorganisationer eller brancheorganisation opfylder betingelserne for anerkendelse. Disse oplysninger er også nødvendige for, at den kompetente medlemsstat har mulighed for at gribe ind i tilfælde af manglende overholdelse. Samtidig vil denne bistand gøre det muligt for de kompetente medlemsstater efter anmodning at overføre oplysninger til de medlemsstater, hvori medlemmer af den pågældende organisation eller sammenslutning er beliggende.
            
         
               (6)
            
            
               For at sikre, at foranstaltningerne under den fælles landbrugspolitik fungerer korrekt, og for at overvåge, analysere og forvalte markedet for landbrugsprodukter og sikre en harmoniseret og forenklet tilgang bør det præciseres, hvilke oplysninger der kræves ved anmeldelse af beslutningerne om såvel udlicitering som udstedelse, nægtelse eller tilbagekaldelse af anerkendelsen af en producentorganisation, sammenslutning af producentorganisationer eller brancheorganisation.
            
         
               (7)
            
            
               Ved Kommissionens forordning (EF) nr. 223/2008 (3) og (EF) nr. 709/2008 (4) er der fastsat bestemmelser om producentorganisationer, sammenslutninger af producentorganisationer og brancheorganisationer. Visse bestemmelser i disse forordninger er forældede eller har aldrig fundet anvendelse. Af hensyn til sammenhængen med den nye lovgivning om den fælles markedsordning for landbrugsprodukter bør disse forordninger derfor ophæves —
            
         VEDTAGET DENNE FORORDNING:
   Artikel 1
   Anvendelsesområde
   Ved denne forordning fastsættes der supplerende regler til forordning (EU) nr. 1308/2013 for så vidt angår visse aspekter af producentsamarbejdet. Forordningen berører ikke de særlige bestemmelser, der er fastsat i følgende forordninger:
   
               a)
            
            
               Kommissionens gennemførelsesforordning (EU) nr. 543/2011 (5) for så vidt angår frugt og grøntsager
            
         
               b)
            
            
               Kommissionens delegerede forordning (EU) nr. 880/2012 (6) og Kommissionens gennemførelsesforordning (EU) nr. 511/2012 (7) hvad angår mælke- og mejerisektoren og
            
         
               c)
            
            
               Kommissionens delegerede forordning (EU) nr. 611/2014 (8) om sektoren for olivenolie og spiseoliven.
            
         Artikel 2
   Definitioner
   I denne forordning forstås ved:
   a)   »tværnational producentorganisation«: en producentorganisation, hvis medlemmer har bedrifter, der er beliggende i mere end én medlemsstat
   b)   »tværnational sammenslutning af producentorganisationer«: en sammenslutning af producentorganisationer, hvis medlemmer er beliggende i mere end én medlemsstat
   c)   »tværnational brancheorganisation«: en brancheorganisation, hvis medlemmer er involveret i produktion af, forarbejdning af eller handel med de produkter, der er omfattet af organisationens aktiviteter, i mere end én medlemsstat.
   Artikel 3
   Udlicitering
   1.   De sektorer, hvori medlemsstaterne kan tillade udlicitering i henhold til artikel 155 i forordning (EU) nr. 1308/2013, er anført i artikel 1, stk. 2, i samme forordning.
   2.   Producentorganisationer eller sammenslutninger af producentorganisationer, der udliciterer en eller flere af deres aktiviteter, skal indgå en forretningsmæssig skriftlig aftale, der sikrer, at producentorganisationen eller sammenslutningen af producentorganisationer fører kontrol og tilsyn med de aktiviteter, der udføres.
   Artikel 4
   Anerkendelse af tværnationale organisationer og sammenslutninger
   1.   Med forbehold af del II, afsnit II, kapitel III, afdeling 1 og 2, i forordning (EU) nr. 1308/2013 påhviler det den medlemsstat, hvori en tværnational producentorganisation eller tværnational sammenslutning af producentorganisationer har et betydeligt antal medlemmer eller medlemsorganisationer eller en salgbar produktion af en betydelig størrelse eller værdi, eller den medlemsstat, hvori hovedkontoret for en tværnational brancheorganisation er beliggende, at træffe beslutning om anerkendelsen af den pågældende organisation eller sammenslutning.
   2.   Den medlemsstat, der er omhandlet i stk. 1, etablerer det fornødne administrative samarbejde med de andre medlemsstater, hvori medlemmerne af den pågældende organisation eller sammenslutning er beliggende, med henblik på at kontrollere overholdelsen af de betingelser for anerkendelse, der er omhandlet i artikel 154, 156 og 157 i forordning (EU) nr. 1308/2013.
   3.   De andre medlemsstater, hvori medlemmerne af en tværnational producentorganisation, tværnational sammenslutning af producentorganisationer eller tværnational brancheorganisation er beliggende, skal yde al nødvendig administrativ bistand til den medlemsstat, der er omhandlet i stk. 1.
   4.   Den medlemsstat, der er omhandlet i stk. 1, skal give adgang til alle relevante oplysninger efter anmodning fra en anden medlemsstat, hvori medlemmer af den pågældende organisation eller sammenslutning er beliggende.
   Artikel 5
   Meddelelser
   Senest den 31. marts hvert år meddeler medlemsstaterne Kommissionen følgende oplysninger for det foregående kalenderår:
   
               a)
            
            
               beslutninger om udstedelse, nægtelse eller tilbagekaldelse af anerkendelsen af producentorganisationer, sammenslutninger af producentorganisationer eller brancheorganisationer, herunder datoen for beslutningen, navnene på de berørte parter og sektorer og en kortfattet begrundelse for nægtelsen eller tilbagekaldelsen af anerkendelsen
            
         
               b)
            
            
               værdien af den salgbare produktion, for så vidt angår anerkendte producentorganisationer og anerkendte sammenslutninger af producentorganisationer.
            
         Artikel 6
   Ophævelse
   Forordning (EF) nr. 223/2008 og (EF) nr. 709/2008 ophæves.
   Artikel 7
   Denne forordning træder i kraft på syvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 15. december 2015.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 347 af 20.12.2013, s. 671.
   
      (2)  Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (EUT L 299 af 16.11.2007, s. 1).
   
      (3)  Kommissionens forordning (EF) nr. 223/2008 af 12. marts 2008 om fastsættelse af betingelserne for og fremgangsmåden ved anerkendelse af sammenslutninger af silkeormsproducenter (EUT L 69 af 13.3.2008, s. 10).
   
      (4)  Kommissionens forordning (EF) nr. 709/2008 af 24. juli 2008 om gennemførelsesbestemmelser til Rådets forordning (EF) nr. 1234/2007 for så vidt angår brancheorganisationer og brancheaftaler i tobakssektoren (EUT L 197 af 25.7.2008, s. 23).
   
      (5)  Kommissionens gennemførelsesforordning (EU) nr. 543/2011 af 7. juni 2011 om nærmere bestemmelser for anvendelsen af Rådets forordning (EF) nr. 1234/2007 for så vidt angår frugt og grøntsager og forarbejdede frugter og grøntsager (EUT L 157 af 15.6.2011, s. 1).
   
      (6)  Kommissionens delegerede forordning (EU) nr. 880/2012 af 28. juni 2012 om supplering af Rådets forordning (EF) nr. 1234/2007 hvad angår tværnationalt samarbejde og producentorganisationernes kontraktforhandlinger i mælke- og mejerisektoren (EUT L 263 af 28.9.2012, s. 8).
   
      (7)  Kommissionens gennemførelsesforordning (EU) nr. 511/2012 af 15. juni 2012 om meddelelser vedrørende producent- og brancheorganisationer og kontraktforhandlinger og -forhold, jf. Rådets forordning (EF) nr. 1234/2007, i mælke- og mejerisektoren (EUT L 156 af 16.6.2012, s. 39).
   
      (8)  Kommissionens delegerede forordning (EU) nr. 611/2014 af 11. marts 2014 om supplerende regler til Europa-Parlamentets og Rådets forordning (EU) nr. 1308/2013 om programmer til støtte for sektoren for olivenolie og spiseoliven (EUT L 168 af 7.6.2014, s. 55).